VIIENDA KOOSSEISU

OTSUS

Haapsalu,								30. jaanuar 2009 nr 
									EELNÕU

Haapsalu linna vapimärgi andmine

Juhindudes kohaliku omavalitsuse korralduse seaduse § 22 lg 1 p 37, Haapsalu põhimääruse § 7 lg 1, lg 6 ja haldusmenetluse seadusest, Haapsalu Linnavolikogu otsustab:

1.	Anda Haapsalu linna vapimärk:
1.1	Zemfira Tammik’ule pikaajalise pühendunud töö eest Haapsalu Neuroloogilise Rehabilitatsioonikeskuse peaarstina ning taastusravi ja rehabilitatsioonisüsteemi arendajana;
1.2	Piret Hallik-Sass’ile aastatepikkuse tegevuse eest Haapsalu kultuurielu edendajana ja maine kujundajana. Tänu tema algatusele on Haapsalus praeguseni omanäolised ja traditsioonilised festivalid nagu vanamuusika- ja viiulimängudefestival.

2.	Otsus jõustub avalikustamisega.

3.	Otsuse peale võib esitada kaebuse Tallinna Halduskohtule 30 päeva jooksul otsuse teatavakstegemisest.

Andreas Rahuvarm
Volikogu esimees

SELETUSKIRI 
Eelnõule „Haapsalu linna vapimärgi andmine“

Dr Tammiku panus Haapsalu linna maine kujundajana on olnud väga suur. Suuresti tänu tema initsiatiivile on valminud uus haiglahoone, milles teenindatakse igal aastal enam kui 2000 patsienti üle kogu Eesti. Proua Zemfira Tammiku roll ei piirdu ainult Haapsalu ja Eesti riigi piiridega rehabilitatsiooni arendamisel. Ta kuulub Baltimaade Seljaajukahjustustega Haigete Seltsi asutajaliikmete hulka, samuti on ta kuulunud Baltimaade Rehabilitatsiooni Assotsiatsiooni juhatusse. Seega on ta tutvustanud ja populariseerinud Haapsalu linna ja siinset soodsat ravi ja ettevõtluskeskkonda ka välisriikides.

Arvestades dr Tammiku suurt pühendumust ja aktiivsust taastusravi valdkonna arendamisel ning Haapsalu linna positiivse maine kujundamisel, peame teda igati vääriliseks Haapsalu linna vapimärgi pretendendiks.

Piret Hallik-Sass on Pärnus asuva reklaami ja turundusega tegeleva OÜ Helpir/Turundustugi juhataja. Oma firma juhtimise kõrvalt on ta viis aastat andnud Haapsalu kolledžis klassiõpetajatele käsitööõpetust ning samuti kuulub Piret SA Haapsalu Piiskoplinnuse nõukogusse.

1990. aastate alguses töötas Piret Hallik-Sass Haapsalu linnavalitsuse kultuurinõunikuna ning tänu tema algatusele on Haapsalus praeguseni omanäolised ja traditsioonilised festivalid nagu vanamuusika- ja viiulimängudefestival.

Koostöö linnavalitsusega elavnes taas Haapsalu 725. aastapäeva tähistamisel, mil Piret Hallik-Sassil oli täita vastutusrikas projektijuhi roll. Ka sel aastal, mil Haapsalu linn tähistab oma 730. aastapäeva on Piret abiks oma nõu ja ideedega juubeli ettevalmistustoimkonnas.

Turismi valdkonnas on Piret Hallik-Sass tuntud kui uudsete ja keerukate lahenduste pakkujana, nagu näiteks virtuaaltuurid. Esimese sellise tegi  ta Lääne maavalitsuse tellimusel Läänemaast.

2008. aastal valiti Piret Hallik-Sass ainsana Eestist Euroopa 20 eduka ärinaise sekka ning pälvis Prantsusmaa ekspresidendilt Jacques Chiracilt sellekohase tunnustuskirja.

Tänu Piret Hallik-Sassi järjepidevale tööle ja kogu hingest tegutsemisele saame Haapsalus olla uhked oma rikkaliku kultuurielu ja linna maine üle.

Linnavalitsus teeb ettepaneku eelnõu otsusena vastu võtta.

Talis Vare, aselinnapea
16.01.2009